KIRJALLINEN KYSYMYS E-3347/01 esittäjä(t): Astrid Thors (ELDR) komissiolle. Äitiysrahan maksaminen.



Virallinen lehti nro 134 E , 06/06/2002 s. 0219 - 0220



KIRJALLINEN KYSYMYS E-3347/01 esittäjä(t): Astrid Thors (ELDR) komissiolle (3. joulukuuta 2001) Aihe: Äitiysrahan maksaminen EU:n perussopimusten mukaan yhteisön on turvattava työntekijän sosiaaliturva ja sosiaalietuuksien maksaminen riippumatta maasta, jossa työntekijä asuu. Jotta tämä voitaisiin taata neuvosto on antanut asetuksen (ETY) N:o 1408/71(1) sosiaaliturvajärjestelmän soveltamisesta työntekijöihin, itsenäisiin ammatinharjoittajiin ja heidän perheenjäseniinsä, jotka oleskelevat yhteisön alueella. Kaikesta päätelleen tämän pitäisi koskea myös äitiys-, isyys- ja vanhempainrahaa. Suomen nykyisen sairausvakuutuslainsäädännön mukaisesti vakuutetulla on oikeus täyteen äitiys-, isyys- ja vanhempainrahaan ainoastaan siinä tapauksessa, että hän on asunut Suomessa välittömästi ennen laskettua synnytysaikaa vähintään 180 päivää. Miten komissio aikoo taata äitiysrahan maksamisen niille äideille, jotka ovat ennen laskettua synnytysaikaa työskennelleet jossakin muussa EU:n maassa kuin kotimaassaan? Miten komissio aikoo taata työntekijöiden vapaan liikkuvuuden sosiaalietuuksia vaarantamatta? (1) EYVL L 149, 5.7.1971, s. 2. Anna Diamantopouloun komission puolesta antama vastaus (21. tammikuuta 2002) Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14. kesäkuuta 1971 annetussa neuvoston asetuksessa (ETY) N:o 1408/71(1) sovitetaan yhteen kansalliset sosiaaliturvajärjestelmät ja taataan tehokas suoja unionin alueella liikkuville henkilöille. Asetuksessa sovitetaan yhteen myös äitiys-, isyys- ja vanhempainetuudet, jotka jäsenvaltiot myöntävät sosiaaliturvalakinsa mukaisesti. Yhteisön oikeuden mukaan asiaa koskevissa tapauksissa on sovellettava työskentelymaan lainsäädäntöä. Tämä tarkoittaa sitä, että työntekijällä on oikeus työskentelymaan sosiaaliturvalaissa säädettyyn äitiysrahaan, vaikka hänen asuinpaikkansa olisi toisen jäsenvaltion alueella. Isyys- ja vanhempainetuuksien osalta Euroopan yhteisöjen tuomioistuin on jo luokitellut Saksassa myönnettävän kotihoidontuen ja Ruotsissa myönnettävän vanhempainetuuden asetuksen (ETY) N:o 1408/71 mukaisiksi perhe-etuuksiksi(2). Komissio muistuttaa mieliin, että asetuksella (ETY) N:o 1408/71 luodaan järjestelmä, jolla varmistetaan etuuksien maksaminen jäsenvaltioiden alueella asuville siirtotyöläisille ja heidän perheenjäsenilleen EY:n perustamissopimuksen 42 artiklan (entisen 51 artiklan) mukaisesti. Asetuksessa (ETY) N:o 1408/71 säädetään muun muassa sosiaaliturvaetuuksien, kuten työkyvyttömyys- ja vanhuusetuuksien, jälkeenjääneille tarkoitettujen etuuksien sekä työtapaturman tai ammattitaudin vuoksi myönnettyjen eläkkeiden siirtämisestä toiseen jäsenvaltioon. (1) EYVL L 149, 5.7.1971, sellaisena kuin se on muutettuna neuvoston 2. joulukuuta 1996 antamalla asetuksella (EY) N:o 118/97 (EYVL L 28, 30.10.1997). (2) Euroopan yhteisöjen tuomioistuimen 10. lokakuuta 1996 antama päätös asioissa C-245/94 ja C-312/94, Hoever ja Zachow (kok. 1996, I-4895) sekä 11. kesäkuuta 1998 antama päätös asiassa C-275/96, Kuusijärvi (kok. 1998, I-3419).